b'\n_START_ARTICLE_\nSuskystint\xc5\xb3 gamtini\xc5\xb3 duj\xc5\xb3 terminalas\n_START_SECTION_\nSGD terminalai pasaulyje\n_START_PARAGRAPH_\nPasaulyje veikia 30 eksporto ir 82 importo terminal\xc5\xb3. SGD pramon\xc4\x97 spar\xc4\x8diai ple\xc4\x8diasi, tod\xc4\x97l planuojama \xc4\xafrengti dar 21 eksporto ir 40 importo terminal\xc5\xb3. 2013 m. SGD dujas gal\xc4\x97jo importuoti 29 \xc5\xa1alys, veik\xc4\x97 94 pri\xc4\x97mimo terminalai. Siekiant u\xc5\xbetikrinti SGD terminalo veiklos lankstum\xc4\x85, \xc4\xafrengiamos saugyklos, kuriose saugomos gamtin\xc4\x97s dujos. Saugyklos gali b\xc5\xabti po\xc5\xbeemin\xc4\x97s, ant\xc5\xbeemin\xc4\x97s arba \xc4\xafrengtos SGD tanklaiviuose._NEWLINE_Augantis poreikis diversifikuoti energijos \xc5\xa1altinius augina SGD importo rink\xc4\x85, o naftos atsarg\xc5\xb3 ribotumas ple\xc4\x8dia SGD eksportuojan\xc4\x8di\xc5\xb3 \xc5\xa1ali\xc5\xb3 rat\xc4\x85.\n_START_SECTION_\nSGD terminalai Europoje\n_START_PARAGRAPH_\n\xc5\xa0iuo metu did\xc5\xbeiausias Europoje SGD importo terminalas \xe2\x80\x9eSouth Hook\xe2\x80\x9c veikia Jungtin\xc4\x97je Karalyst\xc4\x97je. Jo paj\xc4\x97gumas siekia net 18 mlrd. m\xc2\xb3 per metus. Prapl\xc4\x97tus Olandijoje veikiant\xc4\xaf \xe2\x80\x9eGate\xe2\x80\x9c importo terminal\xc4\x85, jo paj\xc4\x97gumas i\xc5\xa1augs iki 22 mlrd. m\xc2\xb3 per metus ir jis taps did\xc5\xbeiausiu Europoje. Ma\xc5\xbeiausio paj\xc4\x97gumo (metinis paj\xc4\x97gumas 0,7\xe2\x80\x931,4 mlrd. m\xc2\xb3) terminalai \xc4\xafrengti Kipre, Graikijoje ir \xc5\xa0vedijoje._NEWLINE_\xc5\xa0vedijos terminalas Nineshamne yra pirmasis SGD importo terminalas Baltijos j\xc5\xabros regione. Oficialiai jis buvo atidarytas 2011 m. gegu\xc5\xbe\xc4\x97s 27 d.\n_START_SECTION_\nIspanijos terminalai\n_START_PARAGRAPH_\nIspanija yra did\xc5\xbeiausia suskystint\xc5\xb3 gamtini\xc5\xb3 duj\xc5\xb3 importuotoja Europoje ir tre\xc4\x8dioji pagal dyd\xc4\xaf importuotoja pasaulyje. Pasta\xc4\x8dius 6 SGD terminalus ir liberalizavus duj\xc5\xb3 sektori\xc5\xb3, dabar Ispanija dujas gauna i\xc5\xa1 14 skirting\xc5\xb3 \xc5\xa1ali\xc5\xb3 \xe2\x80\x93 daugiausia i\xc5\xa1 Al\xc5\xbeyro, Persijos \xc4\xaflankos valstybi\xc5\xb3, Nigerijos, Trinidado ir Tobago, Egipto._NEWLINE_Ispanijoje veikia 6 terminalai, i\xc5\xa1 kuri\xc5\xb3 4 \xe2\x80\x93 Barselonoje, Kartachenoje, Huelvoje ir Bilbao, yra valdomi pagrindin\xc4\x97s Ispanijos gamtini\xc5\xb3 duj\xc5\xb3 transportavimo, i\xc5\xa1dujinimo bei saugojimo kompanijos \xe2\x80\x9eEnagas\xe2\x80\x9c (Empresa Nacional del Gas). Pastaroji taip pat valdo \xc5\xa1alies dujotiekius, naujai statom\xc4\x85 terminal\xc4\x85 Muselyje bei 2 po\xc5\xbeemines duj\xc5\xb3 saugyklas._NEWLINE_Barselonos uoste 271 km\xc2\xb2 plote \xc4\xafsik\xc5\xabr\xc4\x99s SGD terminalas yra seniausias Ispanijoje. Jis pastatytas 1969 m., v\xc4\x97liau kelis kartus modernizuotas ir pl\xc4\x97stas. Barselonos terminalo paj\xc4\x97gumas yra 12 milijard\xc5\xb3 m\xc2\xb3 duj\xc5\xb3 per metus. \xc5\xa0alia terminalo vyksta konteineri\xc5\xb3, chemijos produkt\xc5\xb3 krova, veikia \xe2\x80\x9ero-ro\xe2\x80\x9c krovini\xc5\xb3 terminalai, netoliese \xc4\xafsik\xc5\xabr\xc4\x99s ir kruizini\xc5\xb3 laiv\xc5\xb3 terminalas. Terminale per daugiau nei 40 met\xc5\xb3 ne\xc4\xafvyko n\xc4\x97 vieno incidento, galin\xc4\x8dio padaryti \xc5\xbeal\xc4\x85 aplinkai ar \xc5\xbemon\xc4\x97ms.'